khistorydata/jeongjo-sjw-relations huggingface dataset:
정조 3년
正言李濟萬啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮。放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請漆原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。快正王法。請削黜罪人鄭履煥。絶島安置。請淸川君金鍾正。亟命刋去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重償命之典。請定配罪人權翊。亟令王府。嚴加刑訊。遠地定配。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。請順海。亟令王府。刻期發捕。嚴鞫得情。請李璟金默行兪纘柱韓後良金奎五等。亟令王府。嚴鞫得情。快伸王章。請申大年亟施屛裔之典。請定配罪人元榦。亟寢酌處之命。更令王府。嚴鞫得情。依律處斷。請亟寢鎭寬大春酌處之命。更加嚴鞫得情。請鄭致達妻使喚奴婢。竝令該府。一一査出。遠地散配。請前府使任聖周。亟施邊遠定配之典。請逆賊尙魯。亟施孥戮之典。新除授司諫李行源。時在京畿陽智地。正言金敍九。時在坡州地。請竝期速乘馹上來事。下諭。答院曰。不允。下諭事。依啓。
정조 3년
己亥十月十八日。兼春秋朴行淳。刑曹啓目。別監尹仁福尹昌烈。作弊藥房罪。取服以聞。司謁崔昌福。考律科罪。何如啓。傳曰。傡汰去放送。司謁收贖放送爲良如敎。
정조 3년
己亥十月十八日辰時。上御誠正閣。軍士房承旨入侍時。右承旨朴祐源。假注書徐鼎修。記事官金健修鄭東浚。以次進伏訖。上命書傳敎曰。行副司直李得臣。承旨除授。又命書傳敎曰。新除授承旨。牌招察任。又命書傳敎曰。承旨房仍。又命書傳敎曰。承旨前望單子入之。又命書傳敎曰。新除授承旨。牌招察任。又命書傳敎曰。向於交河郡守望。有大段做錯。中官至命削版。則今至十餘日之後。現告尙不捧入。此前所未有。況向日飭敎之後乎。其後推考房承旨李在學。伊日代房承旨南鶴聞。遞差。命退。諸臣以次退出。
정조 3년
己亥十月十八日未時。上御誠正閣。都承旨左承旨右承旨入侍時。行都承旨李義翊。左承旨李亨逵。右承旨李得臣。假注書徐鼎修。記事官金健修鄭東浚。以次進伏訖。上謂義翊曰。卿爲都承旨後。今日初爲召見矣。命書傳敎曰。藩臣體貌自別。凡有朝令。不敢抛棄。劃卽奉行。可也。況特敎行査之事。又不容許久淹滯。雖京各司。猶不當如是。又況外藩乎。至於玆事。向者下敎。不啻申嚴。至有過時不爲擧行者。該房察推之敎。則爲道臣者。恬若不知。拖及累朔。致勤提問。其無意惕念。不有特敎者。果何意義。此雖一事。足係紀綱。此等處。尙如是泛忽玩愒。則他何足言。其在蕫勵之道。不可以方面體重。有所曲念。全羅監司鄭一祥。京畿監司鄭昌聖。竝施罷職之典。以懲諸藩不職者之戒。原啓本。斯速修整登聞事。令政院。另加嚴飭。又命書傳敎曰。監司多窠。政官牌招開政。至若湖南素稱雄藩。又是難治之道。另加擇擬事。分付。命義翊亨逵先退。上曰。政官連爲催促。可也。上謂得臣曰。承旨爲春坊後。今始初見矣。得臣曰。臣行己無狀。重被人言。自分爲聖世棄物。不敢望復見天日。聖恩天大。疎釋無餘。拂拭至此。拔之坑坎之中。進之袵席之上。臣惶霣感激。只有涕淚而已。上曰。今則本事。殆同水流雲空。何必復言。而承旨旣已入來。自此可以頻見矣。上曰。右副承旨入侍。右副承旨徐有防進伏。命書傳敎曰。近來政命之下。不卽擧行。便成痼弊。該房另加申飭。後勿如是也。命退。諸臣以次退出。
정조 3년
己亥十月十八日酉時。上御誠正閣。同副承旨入侍時。同副承旨朴祐源。假注書徐鼎修。記事官金健修鄭東浚。以次進伏訖。上命書傳敎曰。査事不可稽滯。民務又屬孔殷。今日政新除授全羅監司。另加申飭。不多日內辭朝。又命書傳敎曰。査啓有命。今日政新除授京畿監司。明日辭朝。祐源曰。今月二十日初覆時。秋曹參判參議俱在外。將無以備員云。何以爲之乎。上曰。許遞。今日政差出。可也。出擧條上曰。刑曹堂上各別擇差。出榻敎命退。諸臣以次退出。
정조 3년
行都承旨李義翊坐。左承旨李亨逵坐。右承旨李得臣坐直。左副承旨金文淳坐。右副承旨徐有防坐。同副承旨朴祐源坐直。注書二員未差。假注書李錫夏仕徐鼎修仕直。事變假注書吳翼煥仕。
정조 3년
徐有防啓曰。明日初覆相値視事。頉稟。傳曰。知道。
정조 3년
朴祐源啓曰。校理金宇鎭。以其親病。陳疏徑出。原疏纔已捧入矣。所當直捧禁推傳旨。而此與無端徑出有異。推考警責。何如。傳曰。允。
정조 3년
李得臣啓曰。禁衛營從事官來言。今日本營軍兵。日次私習云矣。敢啓。傳曰。知道。
정조 3년
傳于朴祐源曰。右承旨入侍。
정조 3년
有政。吏批。判書宋德相在外未肅拜。參判兪彦鎬陳疏下鄕。參議鄭元始進。同副承旨朴祐源進。啓曰。判書宋德相在外未肅拜。參判兪彦鎬陳疏下鄕。小臣獨政未安。何以爲之。敢稟。傳曰。只出緊任。以鄭好仁爲京畿監司。
정조 3년
兵批。兼判書洪樂性病。參判李普行未肅拜。參議兪恒柱病。參知李亨元入直進。右承旨李得臣進。同知朴大根。僉知鄭彦衡成玉金敬身。副司直金亮行李命植金夏材單付。
정조 3년
朴祐源。以吏批言啓曰。正二品監司京職兼差事。載在法典矣。新除授京畿監司鄭好仁。資級乃是資憲。依例送西後。兼監司下批之意。敢啓。傳曰。知道。
정조 3년
徐有防。以弘文館言啓曰。修撰李顯永旣有只推之命。卽爲牌招察任。何如。傳曰。允。
정조 3년
假注書徐鼎修書啓。臣敬奉聖旨。馳往傳諭于東部柏子洞契領中樞府事金尙喆所住處。則以爲臣伏蒙恩暇。獲伸情私。感祝之極。固當歸卽反面。而素患痰眩之症。添發於觸冒行役之餘。寒熱交作。表感未解。痰嗽苦劇。聲音啞嘶。見方委席呻楚。實有轉輾彌留之慮。束帶趨朝。無望自力。明日殿座。將不得趨參。方此悚蹙竢譴。千萬不自意史官來宣聖諭。至有問疾之敎。德意藹然。軫恤至此。是豈賤臣所敢得於君父者哉。感泣隕越。不知所達云矣。敢啓。傳曰。知道。
정조 3년
朴祐源啓曰。明日啓覆時。憲府無進參之員。除在外疏批未下外。大司憲徐有寧。掌令李師曾。竝待開門牌招。以爲入侍之地。何如。傳曰。允。
정조 3년
又啓曰。明日啓覆時。六曹長官當爲進參。而兵曹判書洪樂性。旣有調理之命。參判李普行。待開門牌招。以爲入侍之地。何如。傳曰。允。
정조 3년
李得臣。以備邊司言啓曰。卽見黃海監司金熤災實分等狀啓。則谷山等十二邑。置之稍實。安岳等十一邑。置之之次。此則依狀請施行。所請災二千結。道臣料量。非不詳審。而本道畓摠。比他路最少。雖有沿海若干被災處。豈可與湖南之災。上下其數乎。所請中減三分一許劃。以爲平均分俵之地。軍布純錢事。湖西旣不許施。本道亦不可異同。依定式備納之意。分付。入坊停止事。推奴徵債防塞事。竝依狀請施行。何如。傳曰。允。
정조 3년
又以訓鍊都監禁衛營御營廳言啓曰。景秋門南邊宮墻頹毁處。今已畢築。把守軍兵撤罷之意。敢啓。傳曰。知道。
정조 3년
金文淳。以義禁府言啓曰。平安監司金鍾秀査啓據刑曹粘目內。全羅道康津縣定配罪人洪啓材。逃入京中。敢以其妻之名。替呈上言者。萬萬痛駭。當該配所官。令該府。拿問處之事。啓下矣。配所官之常時不能檢飭。使徧配罪人。有此逃躱上言之擧者。極涉駭然。當該配所官。令本道道臣指名現告後。拿問處之。何如。傳曰。允。
정조 3년
李得臣。以刑曹言啓曰。別監尹仁福等供辭啓目判付內。倂汰去放送。司謁收贖放送事。判下矣。依判付。別監尹仁福尹昌烈等。竝卽放送。而取考大明律不應爲條。有曰。凡不應得爲而爲之。事理重者。杖八十。司謁崔昌福。依此律施行。收贖放送之意。敢啓。傳曰。知道。
정조 3년
兼兵曹判書洪樂性疏曰。伏以臣近患毒感。浹月彌留。種種症狀。不敢枚擧。而最是寒痰凝膈。咳喘苦劇。寢啖俱廢。眞元漸鑠。實無强策奔走之望。而身帶重任。不敢言病。每當公故。力疾趨膺。至於昨日曉赴操場。半日觸風。晩參政席。侵夜退歸。一倍添劇。達宵叫苦。雜試湯丸。有加無減。氣息凜綴。精神昏窒。殆有頃刻難保之勢。以此病情。明日殿座。無路進參於陪扈之列。況玆咳嗽之症。發作無時。咫尺筵席。其爲不敬。尤當如何。玆陳短章。據實仰暴。伏乞聖明。俯垂憐察。亟許遞改。無曠重務。俾便調治。以延殘喘。公私不勝萬幸。答曰。省疏具悉。卿其勿辭。調理行公。
정조 3년
京畿監司李命植疏曰。伏以臣於騎省直中。伏奉畿輔按察之命。臣惝怳感激。不暇計其才力之可堪不可堪。固宜竭蹶趨肅。而第臣有私情之不可冒赴者。臣同生兄命楫。方爲江華府經歷。臣若到界。則臣兄當以兼帶親嫌。遞歸矣。在前道臣之與守令。或管下相避。遞任者何限。而至於一室之內。親兄弟之間。兄以弟遞。事旣不順。且臣早孤。賴臣兄敎導。得有成立。而今乃以臣之故。不能保其末宦。蹌踉而歸。則在臣爲子弟之心。當作如何。旬宣之任。風化爲先。而今若爲此傷義非情之擧。則其何以爲一路之所觀瞻乎。伏惟聖明。曲察臣私義之至難强。許解臣新授藩任。則抑亦厚風俗之一道也。臣無任屛營祈懇之至。答曰。省疏具悉。在予曲諒之道。宜遂求解之懇。本職許遞。
정조 3년
掌令李師曾疏曰。伏以臣至庸極陋。百不猶人。曾於見職。屢試蔑效。自速罪戾。尋常愧悚。若隕淵谷。不意玆者。柏府除命。又下於病伏呻吟之中。臣誠惝怳感激。莫省攸措。當此合辭方張之時。義當竭蹶趨承之不暇。而臣素抱奇疾。關格舊祟。當寒添劇。泄痢新症。浹旬彌苦。此已難醫之疾。而自七八日前。脚部要害處。又生毒腫。核結堅硬。痛若亂刺。濃破完合。姑不可期。行步出入。初無可論。頓踣床席。晝夜叫痛。以此病狀。進身淸禁。實無其望。若夫人器不稱之實。尙何暇論。玆將文字。敢陳疾痛之籲。伏乞天地父母。特垂矜憐。亟命鐫削臣職。以全生成之澤焉。臣於乞免之章。不宜贅及他說。而憂憤所激。有不容泯默者。略此附陳。惟聖明垂察焉。噫。天下之極罪。未有甚於亂逆。擧國之公議。未有重於臺閣。而今殿下一向容貸於當誅之極罪。一向靳允於請討之公議。此豈臣民之所望於殿下者哉。噫嘻。痛矣。彼諸賊中元惡大憝。如鄭妻龜柱之罪。可勝誅哉。嗚呼。我先大王。以四百年宗社之重。付畀我殿下。將以爲億萬年無彊之永圖。則此實宗社莫大之慶。臣民莫大之幸。而惟彼二賊。公肆包藏。謀危我聖躬。內而煽禍。外而搆亂。奸妖凶譎。罔有紀極。使我億萬年無彊之宗社。必欲一朝傾覆乃已。究厥罪逆。此豈但殿下之逆臣哉。實先王之逆臣也。通天地關宗社之罪人也。其不可晷刻容貸於覆載之間。則凡爲今日臣子者。孰不沬血飮泣。皆思食肉寢皮。而殿下尙且濡忍涵容。王章尙稽。國是靡定。經年閱歲。上下相持。三司曰。當誅。殿下曰。不允。喉院曰。宜戮。殿下曰。商量。自下論之。便作文具。自上聽之。亦覺支離。臣固知二賊之至今容貸。實出於我聖上有所不忍。而揆以國法。斷以公議。求諸往牒。豈有罪惡如二賊。凶逆如二賊。而久逭邦刑者耶。然則殿下之當斷不斷。迄未兪允者。恐不免以恩掩義。以私害公。國勢將何所止泊。人心將何所底定乎。惟其如是之故。凶孼之接踵。變怪之層出。莫不由於根柢未拔。源委未塞。枝上生枝。葉上生葉。一轉爲範能輩凶徒。再轉爲量翼等凶黨。其陰祕之圖。慘毒之計。俱是千萬古所未有之窮凶極惡。思之骨冷。言之膽裂。以至有向來繡啓之諸賊。投書之凶孼。無非腸肚相連。脈絡相貫。又不知何樣凶逆。醞釀睢盱於冥冥之中矣。以之而群情憂懼。八域驚怖。若將有朝夕汲汲之慮。其在杜禍亂定人心之道。亦莫急於殲厥巨魁。破其窩窟。探本之論。不可不亟施王章。杜漸之策。不可不深毖後患。則殿下一何靳兪於三司之請。喉院之啓乎。伏願殿下。翻然回悟。赫然改圖。廓揮乾斷。亟正二賊之罪。諸逆之尙逭當律者。亦允合辭之論。以洩神人之憤焉。省疏具悉。所陳當留意。爾其勿辭察職。
정조 3년
校理金宇鎭疏曰。伏以臣父受暇省墓。昨纔還次。而痰眩本病。在塗觸寒。兼以感冒。達夜呻頓。臣聞來煎灼。按住不得。玆敢冒入文字。徑出禁扄。伏乞聖明。亟遞臣職。以便救護。仍治臣擅離之罪。以肅朝綱。不勝幸甚。省疏具悉。爾其勿辭。救護父病。
정조 3년
正言李濟萬啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請漆原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。快正王法。請削黜罪人鄭履煥絶島安置。請淸川君金鍾正。亟命刋去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重償命之典。請定配罪人權翊。亟令王府。嚴加刑訊。遠地定配。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。請順海。亟令王府。刻期發捕。嚴鞫得情。請李璟金默行兪纘柱韓後良金奎五等。亟令王府。嚴鞫得情。快伸王章。請申大年亟施屛裔之典。請定配罪人元榦。亟寢酌處之命。更令王府。嚴鞫得情。依律處斷。請亟寢鎭寬大春酌處之命。更加嚴鞫得情。請鄭致達妻使喚奴婢。竝令該府。一一査出。遠地散配。請前府使任聖周。亟施邊遠定配之典。請逆賊尙魯。亟施孥戮之典。答曰。不允。措辭見上
정조 3년
己亥十月十九日。兼春秋朴行淳。刑曹啓目。因京畿監司鄭昌聖啓本。罪人李於仁老味獄事。令本曹稟處事。傳曰。依允。究厥獄情。合有傅生之道。依回啓內意見。令道臣。卽爲減死定配爲良如敎。
정조 3년
己亥十月十九日未時。上御誠正閣。同副承旨入侍時。同副承旨朴祐源。假注書徐鼎修。記事官金健修鄭東浚。以次進伏訖。上命書傳敎曰。全羅道査啓。纔已啓下。今無更査之端。昨日傳敎中。査啓申飭之命。似當爻周。而觀此啓本。考其日字。飭敎之下。漫不擧行。其所過時稽緩之罪。已於昨日處分傳敎中詳言之。不可以査啓之適到於日昨。決不可曲恕。又觀道臣査啓結辭。草草數三行。未足爲重獄體之道。此等不成樣之査啓。實所罕見。且前後狀啓啓本之擧行。已所不槪者多矣。此意已諭於向日領相入侍時矣。此啓本結語。尤不成說。前道臣可謂不職中尤不職也。該道臣。亟施罷職不敘之典。此啓本勿施。更令新道臣親執詳査。論理狀聞。又命書傳敎曰。道臣有闕。政官卽爲牌招開政。又命書傳敎曰。道臣則雖已處分。該房之察推時。混稱兩道。難免不察之失。當該承旨。從重推考。上曰。右副承旨入侍。右副承旨徐有防進伏。上曰。新完伯。右副之兄乎。有防曰。然矣。上曰。聞在湖西時善治云。今於湖南。又爲善治則良可幸矣。仍命讀奏公事訖。命退。諸臣以次退出。
정조 3년
己亥十月十九日酉時。上御誠正閣。右承旨入侍時。右承旨李得臣。假注書徐鼎修。記事官李信祜鄭東浚。以次進伏訖。上命得臣讀奏公事訖。命書傳敎曰。見卿子疏。知卿有美疴。殊極慮念。所愼加減何居。卿安心善攝。俟間造朝。則思欲迎接。以此意。遣史官傳諭于領府事。仍令問疾以來。命退。諸臣以次退出。
정조 3년
行都承旨柳戇坐。左承旨李亨逵坐。右承旨李得臣坐。左副承旨金文淳坐。右副承旨朴祐源坐直。同副承旨李世奭坐直。注書二員未差。假注書李錫夏仕徐鼎修仕直。事變假注書吳翼煥仕。
정조 3년
朴祐源啓曰。明日常參經筵。取稟。傳曰。停。
정조 3년
傳于李世奭曰。右副承旨。聞有實𧏮云。許遞。殿座時承旨不可不備。前望單子。入之。
정조 3년
承旨前望單子入之。黃㝡彦落點。
정조 3년
以掌令李師曾牌不進罷職傳旨。傳于金文淳曰。只推。
정조 3년
有政。吏批。判書宋德相在外未肅拜。參判兪彦鎬陳疏下鄕。參議鄭元始進。右副承旨朴祐源進。啓曰。判書宋德相在外未肅拜。參判兪彦鎬陳疏下鄕。小臣獨政未安。何以爲之。敢稟。傳曰。只出緊任。以李世奭爲承旨。沈樂洙爲持平。趙重晦爲工曹判書。韓光近爲副校理。申思運爲敦寧都正。
정조 3년
兵批。兼判書洪樂性病。參判李普行病。參議兪恒柱入直進。參知李亨元病。左承旨李亨逵進。知事作闕單韓光會。知事鄭好仁。副司直徐有防黃㝡彦洪樂淵單付。
정조 3년
朴祐源。以弘文館言啓曰。修撰李顯永旣有只推之命。卽爲牌招察任。何如。傳曰。允。
정조 3년
李得臣。以兵批言啓曰。京畿監司鄭好仁。自吏曹送西矣。當爲知中樞下批。而時無見窠。依例作闕下批之意。敢啓。傳曰。知道。
정조 3년
領敦寧李溵箚曰。伏以親臨慮囚。原任入參。固故常。則臣亦因此而獲覲耿光。實至願也。第自蒙恩調病。爲日已多。而所患腹滿之症。不惟無減。轉入深痼。喘喘床笫。動作甚艱。最是三焦虛寒。二便滑數殆不能收拾。種種醜穢之狀。猥不敢仰煩。而雖暫時對人之頃。亦不得堪耐。況至尊之前。而自揣病情。末由趨入。瞻天悚恐。無地自容。玆敢昧死哀籲。恭俟譴何。伏乞聖明。亟降威罰。以警具僚。以安臣心。不勝幸甚。取進止。答曰。省箚具悉卿懇。以疾未參。庸何傷乎。卿其安心勿辭。益加善攝焉。仍傳曰。此批答。遣史官傳諭于領敦寧。
정조 3년
己亥十月二十日。兼春秋朴行淳。刑曹啓目。因慶尙監司李在簡啓本。金聖涵原獄案後錄。令該曹稟處事。傳曰。向於審理時。已欲傅生是乎矣。姑且置之者。意在重償命愼獄情是置。又觀道臣査啓。其所論列。儘有意見。論以惟輕之義。合有減死之典。仁同府殺獄罪人金聖涵。減死定配爲良如敎。
정조 3년
刑曹啓目。罪人私奴德基。印信偸出罪。依大明盜印信條律施行啓。傳曰。毋論法之可施不可施。情之可恕不可恕。原文案中。儘有疎漏之端。玆事雖未足爲輕重於本律。而該堂該房之奏。不無意見。以此筵奏。出擧條。自本曹應問各人處。更加推閱後。待明年啓覆。稟決爲良如敎。
정조 3년
刑曹啓目。罪人式連。依大明律施行事。傳曰。更待三覆處分爲艮如敎。
정조 3년
刑曹啓目。因平安監司金鍾秀啓本。李緯僞帖僞關罪。嚴刑之意。分付道臣。何如。傳曰。依允爲旀。車京保段。足有原恕之端。令道臣更加嚴刑。減死定配爲良如敎。
정조 3년
刑曹啓目。殺獄罪人李千奉。嚴刑得情何如啓。傳曰。依前判付。更加嚴刑。期於得情爲良如敎。
정조 3년
刑曹啓目。僞寶罪人朴𤩕。終不直告。更加嚴刑。期於取服何如啓。傳曰。依前判付。更加嚴刑。期於得情爲良如敎。
정조 3년
刑曹啓目。僞寶罪人金奉鎭。嚴刑輸款何如啓。傳曰。依前判付。更加嚴刑。期於得情爲良如敎。
정조 3년
刑曹啓目。罪人尙光澤。斬待時施行啓。傳曰。更待三覆處分爲良如敎。
정조 3년
刑曹啓目。罪人金龍河。加刑輸情何如啓。傳曰。依前判付。更加嚴刑。期於得情爲良如敎。
정조 3년
行都承旨柳戇坐。左承旨李得臣坐。右承旨金文淳坐。左副承旨朴祐源坐直。右副承旨李義弼坐。同副承旨李世奭坐直。注書二員未差。假注書李錫夏仕徐鼎修仕直。事變假注書吳翼煥仕。
정조 3년
藥房都提調臣洪樂純。提調臣具允鈺。副提調臣柳戇啓曰。親臨慮囚。冒寒酬應。伏未審夜間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。傳曰。知道。慈殿慈宮。氣候一樣。下敎日入侍。宜矣。
정조 3년
朴祐源啓曰。合辭方張之時。諫院無詣臺之員。除在外外。呈告人員。竝卽牌招。何如。傳曰。允。
정조 3년
傳于金文淳曰。坐直承旨入侍。
정조 3년
傳于金文淳曰。騎馬一匹立之。
정조 3년
傳于李世奭曰。戶禮兵房承旨入侍。
정조 3년
傳于李世奭曰。軍士房承旨入侍。
정조 3년
以大司諫徐有元。正言李濟萬。牌不進罷職傳旨。傳于金文淳曰。只推。
정조 3년
傳于金文淳曰。戶曹判書訓鍊大將入侍。
정조 3년
傳于李世奭曰。輪對官入侍。
정조 3년
傳于金文淳曰。此後自新建門展拜時。門外左右通衢。令三軍門。輪回設布帳事。分付。
정조 3년
李世奭。以司僕寺兼內乘。以一二提調意啓曰。明日景慕宮擧動敎是時。本寺正。例爲進輿差備。而正韓光近。昨日政移拜副校理矣。其代令該曹。口傳差出。以爲差備之地。何如。傳曰。允。
정조 3년
李世奭。以訓鍊都監言啓曰。因兵曹節目。明日景慕宮展拜時。弘化門入直軍三十名哨官鄭宅柱率領。設布帳外排立。而解嚴後還入直間。哨官李瑞白代直之意。敢啓。傳曰。知道。替直有弊。體而亦爲不尊。金虎門把摠率領。仍爲定式施行。
정조 3년
朴祐源。以弘文館言啓曰。修撰李顯永。旣有只推之命。卽爲牌招察任。何如。傳曰。允。
정조 3년
李義弼。以義禁府言啓曰。日寒若此。禁府時囚。令次堂今日內議處。仍爲照律草記擧行事。命下矣。時囚罪人吳璹段。還穀加分。雖出爲窮民不獲已之擧。分留之法。本自至嚴。則恣意擅分之數。至於一千八百餘石之多。吏逋未捧。入於停捧中云。而歲末停捧之朝令。實是災年恤民之盛意。則身爲守令。固當以民還未捧者。分數停捧。使朝家德意。一一下究。而六百餘石吏逋。肆然混錄於停捧中云者。俱涉寒心。㚥吏防結之弊。不能覺察。致有徵族之擧。亦甚可駭。以此照律罪。取考律文。則續大典倉庫條有曰。還上留庫中加分不及半者。勿論石數。竝奪告身。大明律不應爲條。有曰。凡不應得爲而爲之。事理重者。杖八十。制書有違條。有曰。凡奉制書。有所施行。而違者杖一百。因公擅科斂條有曰。凡有司官吏人等。非奉上司明文。因公擅自科斂所屬財物者。杖六十。名例有曰。二罪以上俱發。以重者論。大典推斷條。有曰。犯死罪杖一百決杖。告身盡行追奪。先朝受敎內。王府決杖者。代以金贖矣。吳璹段。從重論。杖一百收贖。告身盡行追奪放送。金相龜段。殺獄檢驗。何等至重。而身爲檢官。不能致審。有此實因誤錄之擧。極涉矇然。以此照律罪。取考律文。則大明律檢驗屍傷不以實條。有曰。凡檢驗屍傷。不爲用心。不實定執。致死根因不明者。正官杖六十。大典推斷條有曰。犯私罪杖六十。奪告身一等。犯枉法受贓外。笞杖竝收贖矣。金相龜段。杖六十收贖。奪告身一等放送。李德懋段。身爲吏文學官。莫重咨文。不善製進。其爲溺職大矣。李範天段。月蝕時各司之捄蝕。其爲事體。何等重大。而身爲入直郞廳。器械初不措置。矇不擧行者。極爲可駭。而不可以其推諉之說。有所容貸。竝以此照律罪。取考律文。則大明律不應爲條。有曰。凡不應得爲而爲之者。笞四十。名例有曰。犯私罪笞四十。附過還職。大典推斷條。有曰。犯枉法受贓外。笞杖竝收贖矣。李德懋李範天等段。笞四十收贖。附過還職。林永孝段。巡邏被捉。雖因公故歸路。身爲朝官。以便服徒步犯夜。至於捄蝕時闕直之境。事甚駭然以此照律罪。取考律文。則大明律擅離職役條。有曰。凡官吏無故擅離職役者。笞四十。續大典行巡條。有曰。犯禁夜行人。初更決棍十度。先朝受敎內。犯夜人以官爲名者。令該府隨更數決杖。名例有曰。二罪俱發。以重者論。大典推斷條。有曰。犯枉法受贓外。笞杖竝收贖矣。林永孝段從重論。笞四十收贖。附過還職。何如。傳曰。允。右人等如有功議。各減一等後。草記不待批下。卽爲放送。
정조 3년
又以義禁府言啓曰。吳璹杖一百收贖。告身盡行追奪。金相龜杖六十收贖。奪告身一等。李德懋李範天林永孝等笞四十收贖。附過還職事。草記批旨內。如有功議。各減一等事啓下矣。吳璹祖光運揚武原從功臣云。功減一等。杖九十收贖。奪告身。金相龜十一代祖國光敵愾功臣。光城府院君同姓七寸親云。功議各減一等。笞四十收贖。附過放送。李範天十一代祖增佐翼功臣。林永孝七代祖得義淸難功臣云。各功減一等。笞三十收贖。李德懋無功議云矣。敢啓。傳曰。知道。
정조 3년
大司憲徐有寧疏曰。伏以。臣猥以譾劣。幸蒙恩遇。前後踐歷。罔非踰濫。而三年雄藩。徒竊尸素。蔑效絲毫。居常愧懼。若隕淵谷。及其釋負。還朝無望。更叨匪據。庶幾優遊冗散。隨參朝賀。以樂聖澤而安私分也。不自意柏府新命。忽下於屛伏之中。驚惶恧蹙。靡所容措。噫。風憲之長。責任自別。苟非地望素著。風裁獨持者。莫宜居之。今乃循例攙及於無似之臣。顧何以彈壓朝紳。振肅頹綱。以不負聖朝委任之意也哉。雖使臣無他情勢之可言。固當逡巡退縮。不敢爲苟然承膺之計。況今僚席之間。以臣之故。至有違牌坐罷之人。或推或罷。雖緣長貮之有別。一遞一仍。義無彼此之不同。而臣兄臣有慶。曾叨諫長。亦以此特蒙體諒許遞之恩。今臣所處。與前無異。何敢諉彼已遞。不思自情之義乎。玆於召牌之下。祗詣闕外。冒死陳籲。伏乞聖慈。察臣微諒。特許禠免。以存大防而伸私義。不勝幸甚。臣旣不以臺職自居。則宜不敢贅及他說。而祗緣誠切犬馬。志激憂慨。目見凶賊未討。國是靡定。宗國孤危。倚毗無人。何敢呑舌而不言。自乖無隱之忱也哉。嗚呼。亂逆何代無之。而未有若近日之窮凶極惡者。雖幸賴天之靈。宗社之福。妖腰亂領。咸伏肆市之典。庶幾王國底安。而苞桑有繫亡之吉。亂孼知懼。而宿火絶燎原之萌。而若臣之愚。不以所已殄者爲幸。而猶以所未討者爲憂。夫人君刑政。惟在嚴於公私之分。明於本末之序而已。所宜兢兢而不可斯須放倒者也。臣未知今日三司所請之靳允。果嚴於公私之分。而明於本末之序乎。噫。天地間惡逆之極者。莫加於麟謙恒簡量𨩌等諸賊。而其本卽鄭妻也。龜柱也。若無鄭妻。龜柱。則麟謙量𨩌等諸賊。何從而生乎。嗚呼。痛矣。宮城挾匕之擧。指日稱病之謀。乃載籍以來所未有之窮凶據逆。而究其窩窟根祗。鄭妻龜柱是已。而尙且假息郊畿。遊魂海島。環東域數千里圓顱方趾者。孰不欲食其肉寢其皮。則其所以骨顫髮豎。誓不欲共戴一天者。眞傳所謂國人皆曰。可殺也。殿下亦豈不知此國人可殺之出於民彝物則。三司所請之出於天經地義。而迄今四載。一向靳持者。特以此兩賊。或在於懿親。或生於戚聯。濡忍私情。有所容護而然也。雖在尋常匹庶之家。至於倫常義理之大處決。不容一毫私意掩護於其間。以致其家之亂亡。何況帝王家宗社綱常之所係。安危興亡之所關乎。噫。人君師法。固當以周公爲準。而周公亦有管蔡處變之擧。周公豈欲不仁不友於管蔡而然乎。只以聖人處變。惟在割恩斷義。不以私掩公而已。苟或不然。而不能致誅於管蔡。則周公亦不免於循私害公之歸。而不得爲廓然大公之聖人矣。臣等所望於殿下者。惟在動法周公。而周公固如是循私掩公乎。漢文唐玄。不過中主。而猶能斷義於薄昭。割恩於太平。而殿下猶拘於一己之私恩。不顧萬世之公議。殿下刑政。獨不愧於漢唐之中主乎。伏願聖明。廓揮乾斷。快正鄭妻龜柱之罪。破其窩窟。拔其根柢。以嚴公私之分。其餘合辭中諸賊。竝宜次第允可。以明本末之序焉。嗚呼。亂逆之生。亦有聲氣之相類。事件之適符者。蓋天下之事變無窮。而其極艱之會。難言之境。必在於繼統承序之際。欲知今日變亂之由本。則觀於辛壬之事可知矣。噫。當辛壬之際。聖疾彌久而國本靡托。幸而三宗血脈。自有所屬。而彼失志旁伺之徒。乘機闖發。陰結奧援。潛肆凶圖。前有儉烈之和應。後有虎龍之凶變。宗社幾至無幸。當日之事。思之骨驚。向時殿下之所處。一何與此時相類也。堯齡倦勤而儲君孤立於上。群匈堵立而危機迭發於下。其時之巧會。事之相符。古今一轍。而其危而復安。亡而幸存者。又未嘗不同。則忠臣志士之溯𨓏蹟而扼腕於卽事撫時變而感憤於已跡者。又豈有前後彼此之殊也哉。臣方論今日之逆本。請以辛壬之已驗者。證嚮而竭論之。嗚呼。人皆知辛壬之變。由於耇輝鏡夢之凶。而殊不知其本之有在也。所謂其本者何也。卽魚有龜是已。蓋此賊身居肺腑之親。暗藉城社之勢。隻眼不開於宗國之重。一心惟在於身家之私。潛形匿跡。暗俑禍亂之厲階。陽擠陰助。密作凶賊之窩窟。麻衣草鞋。昏夜於逆相之門。危言密探。再三於忠賢之座。終至授忍於鏡儉。借勢於耇恒。一鏡之急上凶書。非龜不能也。尙儉之承暉設弩。非龜不能也。泰耇之北門潛入。非龜不能也。是其機括之所由。聲勢之暗仗。莫不藉力於此賊。國本幾危。宗社幾覆。此實東土君臣百世之讎也。雖自以爲機緘不露。無人窺見。而其形之難掩。其跡之可見。不啻若泥中之鬪獸。試以其時事實之已著者。伊後筵敎之可據者。傍照而細究之。誠有斑斑而不可誣者。當癸卯錄僞勳時。凶徒始以元勳推之。此賊辭而不受。又推一鏡而不受。末乃以虎龍勘勳。普昱疏所謂始推國舅而不受者此也。夫以國舅之尊。地處。何如。而乃與告變之賊虎。敵椎勳名。則其事不難知也。臣又嘗觀己巳筵敎有曰。東宮問寢之路。阻絶移書咸原國舅矣。俄有持來其書之敎。繼有紅袖傍促之擧。噫。東宮之抵書國舅。非大內之所宜聞。而持來命忽下於俄頃之間。則是其表裏交通。巨細相關之跡。灼然難掩。若非此賊之急通聲息。則其書之有無。自內何由聞知。而有憑藉上命。持來其書之事乎。開密徑於宦妾。操切儲君之動靜。致使紅袖。迫促東宮於咫尺威顔之前。其時事據此可知。而此賊之罪。可謂上通於天矣。若諭其造亂倡謀之本。則此賊宜先耇輝鏡夢之誅。而特以形跡不露地處貴近。人莫敢言。遂使巨猾凶魁。終漏恢恢之網。臣於此。未嘗不裂眦而痛恨也。矧今麟謙龜柱之地處聲勢。又皆與此賊相似。而其凶圖陰惡。又是一般軌轍。鄭妻之地勢凶逆。有浮諸賊。自古國家不幸之時。每由此輩之壞亂惡稔厚崩。終必自伏天誅。若有龜之凶。假息自如。天討不行。今又兩凶之罪。雖已敗露。而尙靳常刑。若以戚聯地近。而輒逭當施之律。則是冀顯可恕。而蓋主太平。呼冤於千古也。天下寧有是哉。噫。臣方於目下之逆。力贊快斷。而至若有龜之罪。事在久遠。或恐聖明之未及盡燭。特發之於此。以爲已事之鑑。而且爲鋤本懲後之圖。伏願追施典憲。快伸天討。使亂逆終無倖逭之理也。噫。方今世道之責。專係於山林之宿德。而殿下積誠招徠。幸致兩儒賢之造朝。契遇卓越。啓沃方深。凡在衿紳之列者。莫不拭目。期見贊治之效。而曾未幾何。兩儒賢相繼去國。士林之缺歎彌切。召還之盛禮政急。而側聽經月。尙未聞縶駒之好音。殿下緇衣之誠。不瑕有不勝權輿之歎乎。伏乞務積誠意。亟下別諭。期於挽回遐心。復儀明廷。其他在於旌招之列。而未及造朝之賢。一體備禮敦諭。咸造經幄。以光崇儒之聖德。克致彙征之休象焉。抑臣又有所訝惑而悶歎者。大論未有底定。國勢日就孤危。而奉朝賀臣洪國榮之此時休致。是何事也。語其年則二毛之方華也。語其責則宿衛之重任也。滿盈之戒。非不美也。而以時則太早計也。明哲之見。非不高也。而以職則不宜去也。蓋一人之身。而有係一身之利害者。有係一國之利害者。此若水所以成其志。而君奭所以留其行也。然則聖敎所云爲卿切已之私。勝於爲寡躬保護之事者。恐欠輕重之斟量。而終無以解一國之憂惑矣。臣竊恐下之請也。上之許也。俱未見其得當。已然之失。雖不可追。而惟有儒賢所謂宋朝故事者。誠爲今日準備者也。殿下倘以國體之不當然。私情之不可膠。懇惻敦勉。則彼藎臣之一心。宗國。不有其身者。安知不幡然於理解之敎乎。臣之此言。非敢效嚬於近日之紛紜者。誠以事關國體。憂在保護。不得不略貢愚忱。竝垂諒察焉。答曰。省疏具悉。首陳討逆事。已諭於前後三司之批。次陳咸原府院君事。旣有先朝已定之論。今不敢議到者。山林事。卿言切實。思欲積誠招徠也。尾陳云云。使此宰臣爲此擧者。誠以成其高尙之志也。予意豈後於卿挽執之言也。
정조 3년
全羅監司徐有隣疏曰。伏以。賤臣兄弟之受殿下恩造者。豈是言語文字所可形容其萬一也耶。生我如父。育我如母。旣全保之。又拂拭之。不以愚鹵。輒加寵簡。以內以外。颺歷殆遍。每闔門相對。手自攢而淚自流。夙宵勉勵。惟有一死字圖報而已。乃於千萬夢想之外。伏奉除旨。以臣爲全羅道觀察使者。臣誠驚怳感悚。莫省四到。噫。臣百不猶人。無職可當。而至於方岳之任。尤蔑已試之效。畿甸錦藩。一味尸素。本末長短。莫逃淵鑑。而今乃以湖南五十餘州最難治之重鎭。遽爾畀之。不少難愼何哉。五載之內。連按三節。過福之災。可立而俟。而此猶屬臣身上私分。畢竟無一稱塞。僨誤國事。則在朝家實非細故也。且伏念。臣之祖父再莅是道。棠陰遺愛。至今未泯。以臣不肖。不克負荷。墜隕先烈。貽羞南民。亦豈獨一賤臣慙恧之事而已哉。適因特被摠府。急於叩謝。章皇出肅。而辜恩忝先。是懼是畏。在右揣量。冒赴無路。玆敢瀝血陳懇。仰浼崇聽。伏乞天地父母。俯垂鑑諒。亟遞臣所帶之職。授可堪之人。以重方面。以安微分。千萬幸甚。答曰。省疏具悉。昨筵旣諭。無異特簡。卿行用辭爲。速往欽哉。
정조 3년
左承旨李亨逵疏曰。伏以。臣與都承旨臣柳戇。有親査應避之嫌。揆以法例。不可仍冒。敢陳短章。仰瀆崇嚴。伏乞聖明。俯垂諒察。亟許遞改。以存公格。以安私分。千萬幸甚。省疏具悉。爾之本職許遞。
정조 3년
持平尹得孚疏曰。伏以。臣性本迂拙。百無肖似。猥叨臺職。動輒生疣。此皆聖鑑之所俯燭。春初待罪薇垣也。又以處置失當。至速人言。罪重溺職。罰止薄勘。至今追省。滿心惶愧。杜門訟言。自分廢棄。不自意聖度天大。恩宥遽霈。及至秋間。復蒙除命。時當陵寢幸行之日。而引義之章。見阻喉院。陪扈之列。進身無路。恩牌之下。徒犯違傲。顧念臣罪。誅殛猶輕。而例勘旋敘。繼而有柏府新命。不知聖朝何所取於僨誤之蹤。而簪履之收。若是其累勤耶。臣非不知鐵限在前。而得伏見傳敎下者。則至以誠否玩愒。誨責嚴切。嗚呼。合辭大論。尙未蒙兪。爲今日臣子者。雖造次食息之間。安可忘沫血之義哉。臣於是。不敢言私。章皇出肅。隨行詣臺。有若無故者然。自顧慙恧。人謂斯何。以此情地。仍因蹲冒。斷無是理。伏乞聖慈。俯賜鑑諒。特許鐫斥。以重公議。以安私分。不勝至願。臣於自引之章。不宜及他。而目下一事。敢此附陳。惟聖明俯察焉。日前多臺之除。在於朝前。而特敎遞差。在於其夜。當合辭方張之日。無情勢無實病者。固宜卽出。然喉院旣請出牌。則其勢不得不待牌。而傳旨未下。嚴敎遽降。其中亦豈無欲出而未及者耶。在聖上體下之道。恐欠寬暇。臣竊惜之。且李秉模之辭避華顯。初無意義。及移承宣。旣肅而復疏。尤涉顚錯。處義郞當。不滿一笑。聖敎中兒戲二字誠至當。以此罪之。何所不可。而當疏之擧論平生。吹覓太甚者。已欠淸朝忠厚之風。而斷以妖邪竄之邊遠。殊甚過當。此豈明主愛嚬笑之道乎。臣竊嘗伏瞷殿下。雖在治獄之時。深加斟量。必欲平允。而今於此。辭敎太過。臣恐殿下涵養之工。或有所未醇而然耶。伏願聖上。凡於威怒之際。平心恕察。斥罰輕重。務執其中。是臣區區之望也。省疏具悉。所陳兩件事。當留意。爾其勿辭察職。
정조 3년
持平宋民載疏曰。伏以。臣才短而不合於供職。學鹵而不足以論事。雖尋常百執事之末。文質無當。矧玆耳目之責。尤豈有一分堪承之望。而第臣當三年不呼之餘。急一覲耿光之誠。他不暇顧。章皇出肅。不過隨例而入。謄故而傳。今日如是。明日如是。言官爲職。豈如是徒然哉。嗚呼。今之國事。誠可謂歎息流涕而不足者也。上天示警。人心屬憂危之幾。元凶未誅。輿情切臠剮之憤。藎臣去國。上下失望。朝象有泮渙之慮。宿衛有疎虞之歎。有百可憂。無一可恃。上有不世出大有爲之聖君。而是何國勢之漸至扤捏。殆無一毛一髮之不受病。至此之極也。然是豈無所以然而然哉。今之大患。全在於因循姑息。虛僞不實之歎耳。雖以近日三司所爭執者言之。三司之啓四。兩司之啓七。臣府所爭者十六。院啓至於三十二之多矣。是豈聖明之世所宜有者哉。誠宜一進三司之臣於方寸之地。斷其當斷。罪其當罪。可誅者誅之。可鞫者鞫之。可竄者竄之。夫豈有因循姑息之病哉。巨魁元惡。如鄭妻龜柱。而尙且假息容貸。一啓二啓。至於幾百之多。一日二日。至於四年之久。其爲諸逆之根柢。群凶之窩窟。則不但三司之臣言之。卿大夫言之。國人言之。殿下亦言之矣。有萬分必誅之義。無一刻可貰之理。不但三司之臣爭之。卿大夫知之。國人知之。殿下亦知之矣。猶不能快揮乾斷。明正典刑。則尙可曰。國有法乎。逐日齊籲。便作應文之具。閱歲爭執。不免空言之歸。甚至於未言之前。決知微誠之未格。旣言之後。竟靳明主之一兪。此豈爲誠實底道也哉。其不能碎首天階。感回天聽。則此固臣等之罪。其優遊不斷。罔念宗社之憂。則於是乎聖主過矣。臣伏讀日昨傳敎下者。以合啓之久闕。致勤飭敎。且於院議之批。以爲三司之啓。便是不易之常規。然則臣等所爭。其不可一日虛徐。殿下已諒之矣。其亦爲不易常規。殿下已悉之矣。猶且一向靳持。則此豈非因循之極而姑息之甚者乎。臣之疲輭。忝叨三司之末。隨詣謄傳。今幾日矣。侵晨而入。不免道路之嗤點。犯夜而退。竟爲輿臺之所羞。玆不得不瀝血陳章。更申合辭之餘意。伏願聖明。亟賜允諭。快施王章。國家幸甚。臣民幸甚。至若相福瑩中相集等諸賊。罪皆罔赦。決不可以枝葉論。竝施當律。使國是正而輿憤泄焉。臣有情理之萬萬焦迫者。臣之老父。宿抱貞疾。常時筋力。綿綴如縷。日前添得寒感。食飮全廢。症形彌篤。臣無他兄弟。病側扶將。只有臣一身而已。目下情私。萬無離捨供職之望。伏乞聖慈。天地父母。俯賜矜憐。特許遞臣見帶職名。俾得安意救護。以伸至情。千萬幸甚。省疏具悉。所陳事當留意矣。
정조 3년
吏曹口傳政事。以沈命德爲司僕正。
정조 3년
持平沈樂洙啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請削黜罪人金漢耆亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。亟令王府。更加嚴鞫。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙堣。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請慶源府定配罪人鳴遠。依律處斷。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請逆輅妻絶島定配。請李璟韓後良金默行兪瓚柱金奎五。竝令王府。設鞫嚴問。究覈得情。請江界府殺獄罪人居士式連。亟收減死之命。依律處斷。答府曰。不允。措辭見上
정조 3년
京畿監司鄭好仁敎。王若曰。十二牧分命之官。孰非重寄。五百里甸服之地。尤難得人。玆撤九卿崇班。庸畀一方專制。惟卿。王室外裔。故家令孫。惟聰穎鍊達之姿。立朝自有本末。而剛方端敏之質。臨事不避險夷。當危機而一心不渝。有感爲國之悃。逌亞卿而八座是擢。蓋出㢡忠之方。所以益篤於倚毗。每歎未盡其歷試。眷玆千里畿甸。實爲四方根基。統釐兩都。若周室陜鎬之制。控禦三輔。同漢家憑扶之治。春秋灑掃園陵。瞻衣冠月遊之所。山川拱衛京闕。壯襟帶天作之形。苟非得二千石循良之才。何以畀三十州按撫之責。玆授卿以兼京畿觀察使兵馬水軍節度使開城府留守江華府留守巡察使。卿其祗服寵命。恪愼乃司。責重撫摩。所貴寬猛之相濟。政嚴考課。宜思黜陟之惟明。民生之凋瘁未蘇。休道今歲之登稔。朝廷之命令多滯。毋襲近日之恬嬉。自餘稟裁。厥有常典。於戲。察蔀屋庚癸之憂。克殫乃心。體厦氈宵旰之念。毋負攸寄。故玆敎示。想宜知悉。修撰朴天行製進
정조 3년
己亥十月二十一日辰時。上御誠正閣。右副承旨入侍時。右副承旨朴祐源。假注書徐鼎修。記事官鄭東浚。以次進伏訖。上曰。上番何不入來乎。祐源曰。未及待令矣。上命書傳敎曰。莫重入侍。身爲史官。不卽待令。以致不備之境。檢閱李信祜禁推。鼎修奉傳敎出來後。信祜進伏。上曰。傳敎何不卽爲頒布。而使禁推史官。有此入侍之擧乎。注書一體奉傳旨。出榻敎信祜及鼎修因傳敎出來。賤臣李錫夏與兼春秋金健修偕入進伏。上曰。翰注禁推傳旨。速爲書入。可也。賤臣承命書入。祐源曰。莫重傳旨。誤書以入。假注書李錫夏。推考警責。何如。上曰。依爲之。出擧條上命更爲書入。賊臣改書以入。上命書傳敎曰。新建門畢役後。自此門當拜景慕宮。日子卽爲問于訓將以奏。又命書傳敎曰。此後自新建門展拜時。承旨史官摠府兵曹入直堂郞。入直武兼五衛將二員。宣傳官承傳外。入直人待令。挾輦軍槍劍軍禁軍先後廂軍。竝除之。以附近營入直三營軍兵中。除出六十名。布帳外三十名式環圍。又三十名除出。把守於宮大門事。令兵曹知悉。以此定式施行。又命書傳敎曰。此後自新建門展拜時。不必續續用謁廟之服。以近褻瀆。當以袞袍出宮。展拜亦當以袞袍。行於東門之外。以寓隆殺之節。以此令該曹知悉。仍命退。諸臣以次退出。
정조 3년
己亥十月二十一日巳時。上御誠正閣。戶禮兵房承旨入侍時。右承旨李得臣。右副承旨朴祐源。同副承旨李世奭。假注書李錫夏。記事官金健修鄭東浚。以次進伏訖。上命書傳敎曰。承旨房仍。右副爲禮房。又命書徐有寧疏批。又命書傳敎曰。新建門名。以月覲門書揭之意。分付度支。又命書傳敎曰。景慕宮展拜。明日爲之。由月覲門往來。以此政院知悉。又命書傳敎曰。明日出宮時。春塘臺乘轎。此後以此定式擧行。上命得臣世奭先退。以檢閱李信祜禁推傳旨。傳曰。旣示飭意。何必拿處。此傳旨分揀。以假注書徐鼎修禁推傳旨。傳曰。此傳旨分揀。上曰。注書出去。與禁推翰注偕入。可也。賤臣承命出來。與檢閱李信祜偕入進伏。上曰。徐鼎修何不偕入乎。賤臣曰。催促移時。而尙不入來。故恐或傳命之稽滯。臣則先爲入來矣。祐源曰。假注書徐鼎修。分揀。入侍命下之後。趁不待令。不可無警。推考。何如。上曰。依爲之。出擧條上命書傳敎曰。雖以優禮言者之意。有此賜批之擧。而事係莫重。又不可尋常看過處。然則在鎭安之道。不可以言官而無警。且本事之外。先朝於咸原家。前後下敎。果如何哉。昭載國乘。予不多誥。而此疏一出。伏想先王陟降之靈。果悅豫乎。竊恐爲貽慼之一道也。都憲烏得免不審言之責乎。然此家此人之此事。不顧威譴。一欲陳辨。猶非常情之外。處分之止此。良以此也。大司憲徐有寧罷職。仍命退。諸臣以次退出。
정조 3년
己亥十月二十一日午時。上御誠正閣。軍士房承旨入侍時。右承旨李得臣。假注書徐鼎修。記事官李信祜鄭東浚。以次進伏訖。上命書傳敎曰。大司成李義弼承旨除授。又命書傳敎曰。新除授承旨牌招察任。又命書傳敎曰。承旨房仍。又命書傳敎曰。完伯纔命從近辭朝。而俄又承批。使之申飭。今月內辭朝。上仍詣月覲門新建役處。上曰。訓將。戶判入侍。訓鍊大將具善復。戶曹判書金華鎭進伏。上曰。門役幾皆告訖。誠可幸也。善復曰。今則幾乎訖工。而丹靑等節。姑未及爲之矣。上曰。所入物力爲幾何。華鎭曰。工匠等價。未及料量。而此外所入。不過千餘兩矣。命書傳敎曰。月覲門門額。戶判書進。又命書傳敎曰。月覲門造成時。監董堂郞將校員役書啓。上曰。此後自月覲門展拜時。問安承旨及傳語軍。置之。出榻敎上還內。諸臣以次退出。
정조 3년
己亥十月二十一日申時。上御誠正閣。輪對官入侍時。同副承旨李世奭。假注書徐鼎修。記事官李信祜鄭東浚。東氷庫別提李瀷。西氷庫別提朴光晦。典設司別檢朴賢秀。尙衣院直長趙弘鎭。司圃別提李應白。以次進伏訖。上曰。輪對官以次進前。瀷進前奏職姓名。上曰。職掌何也。瀷曰。春秋祭享時氷政次知矣。上曰。有弊瘼所懷乎。瀷曰。無之矣。命退。光晦進前奏職姓名。上曰。職掌何也。光晦曰。藏氷次知矣。上曰。有弊瘼所懷乎。光晦曰。無之矣。賢秀進前奏職姓名。上曰。職掌何也。賢秀曰。遮帳等物進排矣。上曰。有弊瘼所懷乎。賢秀曰。無之矣。命退。弘鎭進前奏職姓名。上曰。職掌何也。弘鎭曰。掌符璽矣。上曰。有弊瘼所懷乎。弘鎭曰。無之矣。命退。應白進前奏職姓名。上曰。職掌何也。應白曰。薦新石魚進排矣。上曰。有弊瘼所懷乎。應白曰。無之矣。上曰。他承旨入侍。左副承旨朴祐源進伏。命書傳敎曰。此後自月覲門展拜時。兵曹節目中諭書差備勿爲磨鍊事定式施行之意。該房知悉。命讀奏公事訖。命退。諸臣以次退出。
정조 3년
朴祐源啓曰。明日常參經筵。取稟。傳曰。只晝講。
정조 3년
傳于李得臣曰。侍衛軍兵毛具。
정조 3년
傳于朴祐源曰。此後景慕宮動駕時。都提調提調來待。
정조 3년
李得臣啓曰。禁衛營從事官來言。今日本營軍兵日次私習云矣。敢啓。傳曰。知道。
정조 3년
傳于李得臣曰。左承旨入侍。
정조 3년
傳于李得臣曰。慶尙監司密符第二十二符給之。
정조 3년
傳于李世奭曰。禮房承旨入侍。
정조 3년
朴祐源。以成均館官員。以同知館事意啓曰。陞補一年十二抄。逐朔設行。而有過限之慮則當月念間。以限內不得爲之草記事。曾已定式矣。大司成未差。不得設行。令政院稟旨擧行。何如。傳曰。允。
정조 3년
朴祐源啓曰。因成均館草記。陞補逐朔設行。曾已定式。而大司成未差。限內不得設行。令本院稟旨擧行事允下矣。大司成未差之代。政官牌招開政差出。待下批仍卽牌招察任。何如。傳曰。允。
정조 3년
有政。吏批。判書宋德相在外未肅拜。參判兪彦鎬陳疏下鄕。參議鄭元始進。左副承旨朴祐源進啓曰。判書宋德相在外未肅拜。參判兪彦鎬陳疏下鄕。小臣獨政未安。何以爲之。敢稟。傳曰。只出緊任。以宋文載爲大司憲。高益擎爲掌令。尹行修爲副校理。李命植爲大司成。兼春秋李思祚趙貞相單付。
정조 3년
兵批。兼判書洪樂性病。參判李普行病。參議兪恒柱入直進。參知李亨元病。同副承旨李世奭進。副司直韓光會李義翊李亨逵。同知宋濟謙單付。
정조 3년
柳戇。以司饔院官員。以監膳提調意啓曰。漁夫貢人等連日呼訴內。卽今冬節已屆。魚族隱入。設網累日。終未捉得。闕供生事。迫在朝夕云。每年如此之時。以他可合之魚及活鷄。有參半代封之規。而莫重御供。自下不敢擅便。惶恐。敢啓。傳曰。知道。
정조 3년
李得臣。以御營廳言啓曰。因兵曹節目。明日景慕宮展拜時。集春營入直軍三十名。哨官崔佑梁率領。設布帳外排立。東營入直軍三十名。哨官金啓漢率領。宮大門外把守。而解嚴後還入直間。集春營哨官金錫憲。東營哨官金樂昭。代直之意。敢啓。傳曰。知道。
정조 3년
敎慶尙監司洪樂彬書。王若曰。寄旬宣於重藩。固難其任。循望實於邇列。庸試此人。玆渙誥於十行。俾觀謠於一路。惟卿。家傳詩禮。世篤忠貞。爲國家柱石之臣。厥有令姪。煥王猷黼黻之治。又是賢兄。久屈蔭途。惜根節之未遇。晩編桂籍。喜材器之有需。素著名譽。實合言議之地。欲避華顯。爲遂謹畏之心。故初政審用人之方。而恩擢在釋褐之日。要近密之歷試。暫除喉司。爲宿衛之與同。恒置騎省。方藎臣之休退。予將疇依。逮新相之登庸。卿宜共濟。當此時也。豈使遠離朝端。將欲用之。且宜先試民事。念彼嶺南一道。實我海東雄藩。委寄七十州生靈。責則甚大。按撫數千里彊域。治國爲難。蔚士林於羅京。文風誰振。簇蠻舶於萊海。邊釁易生。至於糶糴之常平。或多夤緣爲弊。若其簿書之太劇。尤難裁決如流。況經昨年飢饉之災。政急今日撫摩之策。循以舊績。不必資歷之爲先。察之親臣。已知材具之可用。玆授卿以守慶尙道觀察使兼兵馬水軍節度使巡察使大丘都護府使。卿其祗服予命。往愼乃司。克殫誠心。毋或負予簡拔。益礪操守。毋或替爾家聲。一方澄淸。所貴廉明之克著。列郡彈壓。宜勉威重之自持。駐節桐鄕。思父老之爭喜。彈琴梅閣。纔歲月之再周。凡厥稟裁。宜循彝典。於戲。傾葵朝日。幾勞北宸之懸思。歌麥明年。佇聞南民之騰頌。故玆敎示。想宜知悉。副校理沈樂洙製進
정조 3년
己亥十月二十二日辰時。上詣景慕宮。擧動入侍時。行都承旨柳戇。左承旨李得臣。右承旨金文淳。左副承旨朴祐源。右副承旨李義弼。同副承旨李世奭。假注書李宗燮徐鼎修。記事官李信祜鄭東浚。以次侍立訖。上具翼善冠袞龍袍。乘輿出宜春門。由月覲門入日瞻門。詣景慕宮齋室門外。降輿入齋室。少頃。詣神門外板位。行再拜禮後。仍詣殿內奉審。還出神門。至大門外。乘輿還宮。至月覲門外。上曰。訓將戶判入侍。訓鍊大將具善復。戶曹判書金華鎭進前。上曰。門役今已告訖。展拜往來。實爲便近。甚幸甚幸。卿等得無勞苦乎。善復等曰。新建之門。得以不日而成。下情不勝幸甚矣。上曰。門額懸板。卽爲懸之。可也。命善復華鎭退出。上入月覲門。命書傳敎曰。此後月覲門動駕時。只設前部鼓吹事。分付。上由月覲門還內。諸臣以次退出。
정조 3년
己亥十月二十二日午時。上御誠正閣。左承旨入侍時。左承旨李得臣。假注書徐鼎修。記事官李信祜鄭東浚。以次進伏訖。上命書傳敎曰。月覲門門額書進訓鍊大將具善復。門役書役。勤勞最著。熟馬一匹面給。監董堂上戶曹判書金華鎭熟馬一匹賜給。郞廳李樂培兒馬一匹賜給。將校金夢臣洪成龜葛蔓亨徐尙郁。玉器儁各半熟馬一匹賜給。計士泛鐵官問名。各不粧弓一張賜給。書吏三人米布參酌題給。又命書傳敎曰。昨夜事。猶屬之誤傳。至於今日轎前。旣已面聽下敎之後。佯若不知。又復故犯。此雖小事。足係紀綱。當該戶曹郞廳問名。爲先汰去。令該府處之。又命書傳敎曰。爾弟行將反面。爾亦當將母登途。聞爾過去之程。必由城外云。昨秋爾之下去時。要以延接矣。因爾固辭未果。訖今恨歎。無以爲諭。虛佇之極。玆遣史官。傳予此意。爾須亟回前見。入城造朝。莫負予慇懃之意事。史官傳諭于司憲府掌令金鍾厚所到處。造朝與否知來。命退。諸臣以次退出。
정조 3년
己亥十月二十二日酉時。上御誠正閣。禮房承旨入侍時。左副承旨朴祐源。假注書徐鼎修。記事官李信祜鄭東浚。以次進伏訖。上命書傳敎曰。意謂爾非久行到城外。俄委史官。宣予虛佇之意矣。繼聞喉院之啓。爾行果至不遐之地云。顧予必欲致爾之心。尤當如何。爾是世祿之臣也。若念予小子側席如渴之誠。則豈忍復事邁邁。更遂長往之計哉。爾其試思之。目今朝象國事。無一可恃。宿儒旣不在朝。藎臣又此去國。憂虞之狀。岌嶪之事。所可道也。難以殫擧。嗚呼。況於此等之時。宿衛空虛。倚仗無所。予之所期望者。亶在如爾林下之士。爾若念此。不待予言之畢。而必有所幡然改圖。以副予慇懃之至意也。且聞爾於明朝越涉云。挨過此宵。則又將不得挽爾遐心。豈非耿耿處乎。更遣史官。布此心曲。爾其入城。仍卽造朝事。更爲敦諭于掌令金鍾厚處。上曰。山林今在何處云耶。祐源曰。聞方到城外云矣。命退。諸臣以次退出。
정조 3년
行都承旨柳戇坐。左承旨李得臣坐。右承旨金文淳坐。左副承旨朴祐源坐。右副承旨李義弼坐直。同副承旨李世奭坐直。注書二員未差。假注書李錫夏仕直徐鼎修奉命在外。事變假注書吳翼煥仕。
정조 3년
朴祐源啓曰。明日方物封裹相値。再明日三明日。國忌齋戒正日。視事頉稟。傳曰。知道。
정조 3년
金文淳啓曰。大司憲宋文載。執義兪彦鏶。掌令金鍾厚高益擎在外。持平沈樂洙尹得孚牌招未下。今日以監察茶時之意。敢啓。傳曰。知道。
정조 3년
李得臣。以都摠府言啓曰。中日試射放時。部將守門將禁軍扈衛軍官及武藝別監軍兵等。自宿衛所啓請。標信同爲試取矣。今則不敢循例請出標信。何以爲之事。頃已啓稟。以知道。命下矣。今日中日日次。何以爲之。敢稟。傳曰。知道。
정조 3년
知春秋前望單子入之。鄭光漢落點。同春秋前望單子入之。金魯鎭落點。
정조 3년
以修撰李顯永牌不進罷職傳旨。傳于李世奭曰。只推。
정조 3년
李世奭。以弘文館言啓曰。修撰李顯永。旣有只推之命。與新除授副校理尹行修。一體牌招察任。何如。傳曰。允。
정조 3년
朴祐源。以弘文館言啓曰。校理金宇鎭由限已過。卽爲牌招察任。何如。傳曰。允。
정조 3년
以校理金宇鎭牌不進罷職傳旨。傳于李世奭曰。只推。
정조 3년
李世奭。以備邊司言啓曰。卽見江原監司具㢞狀啓。則以嶺東西之擧皆豐登。分等一款。初不擧論。只以昨年浦落之未及還起。晩種各穀之間多損傷。願得災一百五十結。又以新舊布之難於竝督。各樣身米布年數最多邑。限折半依前停退。推奴徵債限明秋防塞爲請矣。抄災數精。必無濫觴之慮。徵布役煩。宜有察蔀之道。一竝依狀請施行。何如。傳曰。允。
정조 3년
李得臣。以訓鍊都監言啓曰。弘化門入直哨官鄭宅柱。去夜二更五點。着軍服明燈以坐矣。宣傳官開戶入來。奪去手旗與筒箇箭。直處所豎旗隊摠旗竹。亦爲拔去。而不見信標。無一言見奪。其不能擧職之罪。萬萬駭然。關係師律。鄭宅柱入直。改付標後。重棍汰去。該哨旗隊摠。亦嚴棍除案。以懲他直將卒。臣亦不能申飭。致有此事。惶恐待罪之意。敢啓。傳曰。知道。哨官之以臥爲坐。何其爽誤之甚也。設使信然。係是本營事。則猶候分疏之嫌。況本事之相左萬萬者乎。哨官決棍汰去。則分揀軍卒。亦依哨官例。但可決棍。不必除案。以此知悉擧行。卿則勿待罪。
정조 3년
又以訓鍊都監言啓曰。弘化門入直哨官。決棍汰去。則分揀軍卒。亦依哨官例。但可決棍。不必除案事。命下矣。哨官及軍卒。今方入直。待出直擧行。何如。傳曰。允。
정조 3년
李世奭。以禁衛營從事官。以都提調意啓曰。建陽門入直把摠哨官決棍事。命下矣。把摠李天晟。哨官邊義邦。今方入直。待出直擧行。何如。傳曰。允。
정조 3년
又以禁衛營言啓曰。去夜二更量宣傳官摘奸時。銅龍門入直將官軍兵逢點後。器械中鳥銃二柄。腰鉤鐵一箇見失。事雖出於急遽。禁直深夜。銃劍間爲人見奪者。揆以師律。極爲驚駭。當該入直把摠李天晟。哨官邊義邦。爲先代直改付標。從重決棍汰去。該哨官旗隊摠及器械見奪軍。一傡嚴棍。以懲他哨。臣亦有常時不能檢飭之失。惶恐待罪之意。敢啓。傳曰。此等草記。豈可今始爲之。給之。
정조 3년
事變假注書吳翼煥書啓。臣敬奉聖旨。馳往傳諭于南部屯之坊之於洞司憲府掌令金鍾厚所到處。則以爲。臣將母東還。冒過城外。而不敢因緣呈身之義。與去時無異。重孤前後批敎之意。惶悚耿結。無以爲心。不意特命近侍。踵及江岸。宣以恩諭。辭敎鄭重。臣顚倒祗受。益不勝震隕。第以迷滯之執。終難自回。末由趨承。尤增死罪。昏黑倉卒。不暇布對。終當以一疏。仰暴危懇云矣。敢啓。傳曰。知道。
정조 3년
掌令金鍾厚疏曰。伏以。臣於前冬將母西下也。冒違恩召。行過都門。夫豈樂爲哉。其不敢因緣行路。突然進身之義。已悉於當時辭疏矣。然其一念惶蹙。帀歲而如一日。及今東還。延目象魏。徒激微衷。乃蒙聖上不罪前慢。更辱諭召。藹然德意。溢於言表。臣雖迷頑。寧不知感。只緣素性執滯。未免重犯違逋。略先附對於史官之歸。計未反命。史官又臨。宣以恩諭。臣震駭章皇。祗奉以讀。則辭敎之優縟諒懇。十倍於前。噫嘻。此何事也。臣誠瞠然不知聖主殊異之渥。何爲而及於無狀如臣也。臣心惶懍。固不暇言。而竊伏見殿下憂念時事。有殆哉岌岌之意。臣於此。感極而悲。幾欲痛哭而流涕也。使臣一出。而無害於義。有益於時。則何敢爲雍容禮辭。不爲殿下思一死哉。第念臣雖微賤。亦充士夫之數。至玷旌招之末矣。苟於出處大端。一或胡亂。則實有關於時運世道。豈止臣一身廉隅已哉。此臣所以去時歸時。一召再召。而冥然不敢爲變動之計者也。雖然此在臣。只係一時事耳。若其平生所執。有大於此。而亦豈他哉。惟是少小讀書。非不知推學措世。是君子素志。況生逢聖明。千載一時。則豈不願一試所學。以行君臣之義。而若臣者。章句行墨之功。尙不及人。而至於經濟事業。性所不通。念所不到。凡與臣相熟者。庶幾知之。如此而妄自依附古義。感激禮遇。出而欲有所爲。則是如跛躄者强欲起行。不踰跬步而顚耳。只爲虛名易欺。實讓難孚。坐誤聖主之眷期。至此之厚也。此則自臣忝叨榮選以來。畫一之本意也。今因聖敎所及藎臣事。又有得以仰復者。夫治亂之機。在於用人。用人之方。在於進退之得宜。顧今國事朝象。爲何等時。而如彼藎臣之身佩安危者。一辭而退之。如臣草野愚賤。乃反執之仇仇。則不亦傎乎。念臣不肖。何敢與論時事。而彼藎臣之偉功殊績。固在不論。爾來亂逆輩出。百變層生。而所賴以爲虎豹在山之勢者。非此其誰。而至其扶植名義。愛護士類。斷斷爲國家慮者。炳然如丹。則臣於畎畝之中。雖或有私憂過計。而亦未嘗不恃而不恐。乃今忽聞其退。其在臣心。亦不覺四顧茫然。殿下之曲副其願。抑獨何哉。彼脫屣寵利。妙年勇退者誠高矣。臣獨以爲。在此人則非高也。自顧其一生忘身殉國之意。得無歉乎。而殿下乃以切己之私許之。臣尤惑焉。噫。憂虞之狀。岌嶪之事。殿下亦旣言之矣。從今以往。我殿下中朝之歎。當有不自勝者。而不知國事將稅駕於何地。於斯時也。殿下雖更進第一人物。置之朝廷之上。恐無以善其後矣。況如臣迂疎空陋之人。雖千百輩。其能有一半分禆補之望哉。此實臣瀝盡肝血語也。惟聖明竝賜裁察焉。臣旣備暴衷悃。而左右思量。終無趨承之勢。投進章封。徑尋鄕路。孤恩逋命。罪難屢逭。伏乞聖明。亟命有司。重勘臣積久違傲之罪。以肅朝綱。以安賤分。千萬幸甚。答曰。省疏具悉爾懇。爾之辭胡爲而至此之懇也。封章徑行。行將過涉。挽之不得。不禁悵鬱之思也。疏中云云。披復數回。中心激感。繼之以無語也。嗚呼。予之成美可奉朝賀者。豈但以切己之私而許之也。宿衛靡杔。而予若漫不省焉。倚毗無人。而予若迷不覺焉。許其休致。任其優閑者。自外面觀之。誠有不近常理者然。然予之許之。奉朝賀之請之。實有我無愧。彼無怍之灼見故也。非面悉無以狀諭。爾疏中虎豹在山之喩。扶植愛護之說。雖謂之照盡心曲。畫出意向。誠非過語也。嗚呼。不知國家稅駕之所。而中朝之歎。將有不自勝者。爾已先獲。予不更誥。而顧予惘然之懷。容有極哉。嗚呼。此何等時也。爾果視國如家。先公後私。則豈待予旌招之禮。而始可幡然乎。爾之出處。予有未能曉然者。如以不穀。爲乏誠意。則爾何不明言其某事某事之失。而決其不出之義也。否則爾之何一味退讓。獨守東岡之志乎。爾行雖發。馳馹宣批。則足可及爾征轅。挽爾遐心。竝宣肝膈之諭。用寓慇懃之意。爾其無庸更辭。卽起造朝。仍傳曰。此批答。使入侍史官。傳諭于儒賢行到處。
정조 3년
全羅監司徐有隣疏曰。伏以。臣猥膺藩寄。行將辭陛矣。臣之父墳。在於京畿抱川地。今當遠離之時。益切霜露之感。伏乞聖慈。俯垂曲察。特許數日之暇。俾伸人子至情。千萬至禱。答曰。省疏具悉。卿其依所請往省焉。